王禹偁
商山海棠
锦里名虽盛，商山艳更繁。
别疑天与态，不称土生根。
浅着红兰染，深于绛雪喷。
待开先酿酒，怕落预呼魂。
春里无勍敌，花中是至尊。
桂须辞月窟，桃合避仙源。
浮动冠频侧，霓裳袖忽翻。
望夫临水石，窥客出墙垣。
赠别难饶柳，忘忧肯让萱。
轻轻飞燕舞，脉脉息妫言。
蕙陋虚侵径，梨凡浪占园。
论心留蝶宿，低面厌莺暄。
不忝神仙品，何辜造化恩。
自期栽御苑，谁使掷山村。
绮里荒祠畔，仙娥古洞门。
烟愁思旧梦，雨泣怨新婚。
画恐明妃恨，移同卓氏奔。
只教三月见，不得四时存。
绣被堆笼势，臙脂浥泪痕。
贰车春未去，应得伴芳罇。